SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 5/2013 /* COM/2013/0448 final */





OBSAH 1........... Úvod.............................................................................................................................. 3 2........... Príjmy pripísané EPZF.................................................................................................... 3 3........... Pripomienky k predbežnému plneniu rozpočtu EPZF na rok 2013................................... 4 4........... Čerpanie príjmov pripísaných EPZF................................................................................ 7 5........... Závery............................................................................................................................ 7 Príloha 1: || Predbežná spotreba rozpočtových prostriedkov EPZF do 31. 3. 2013 1. Úvod V prílohe 1 sa uvádza skutočná úroveň plnenia rozpočtu v období od 16. októbra 2012 do 31. marca 2013 v porovnaní s predpokladaným profilom výdavkov podľa ukazovateľa, ktorý je určený na základe ustanovení článku 20 nariadenia Rady (ES) č. 1290/2005[1]. 2. Príjmy pripísané EPZF Na základe pravidiel podľa článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF. V prípade, že sa časť týchto príjmov nevyužije, automaticky sa prenesie do nasledujúceho rozpočtového roka.[2] V rozpočte EPZF na rok 2013 sa zohľadnili: najnovšie odhady Komisie v súvislosti s potrebami financovania očakávaných výdavkov na trhové opatrenia a priamu pomoc, ako aj odhady pripísaných príjmov, ktoré by sa mali podľa očakávania získať počas príslušného rozpočtového roka, a prenesený zostatok pripísaných príjmov, ktoré zostali k dispozícii z predchádzajúceho rozpočtového roka. Komisia vo svojom návrhu týkajúcom sa výšky rozpočtových prostriedkov EPZF v rozpočte na rok 2013 zohľadnila celkové očakávané pripísané príjmy a požiadala v návrhu rozpočtu na rok 2013 o rozpočtové prostriedky vypočítané odpočítaním odhadovanej výšky pripísaných príjmov od odhadovaných potrieb. Rozpočtový orgán prijal nový rozpočet EPZF so zohľadnením očakávaných pripísaných príjmov. V čase zostavovania rozpočtu na rok 2013 Komisia odhadovala dostupné pripísané príjmy na 1 533 miliónov EUR. Konkrétne: – Pripísané príjmy, ktorých vytvorenie sa očakávalo v priebehu rozpočtového roka 2013, sa odhadovali na 628 miliónov EUR. Z opráv na základe overenia súladu sa očakávala suma 389 miliónov EUR a z nezrovnalostí suma 161 miliónov EUR. Príjmy z odvodov za mlieko sa odhadovali na 78 miliónov EUR. – Suma očakávaných pripísaných príjmov, ktorá sa má preniesť z rozpočtového roka 2012 do rozpočtového roka 2013, bola odhadnutá na 905 miliónov EUR (vrátane zostatku z Fondu na reštrukturalizáciu v odvetví cukru, ktorý sa odhaduje na 675 miliónov EUR). Komisia v rozpočte na rok 2013 vyčlenila tieto pôvodne odhadované príjmy vo výške 1 533 miliónov EUR na dva režimy. Konkrétne: – 500 miliónov EUR vyčlenila na prevádzkové fondy pre organizácie výrobcov v sektore ovocia a zeleniny a – 1 033 miliónov EUR na režim jednotnej platby. Rozpočtový orgán pre tieto dva režimy nakoniec schválil rozpočtové prostriedky vo výške 267 miliónov EUR a 30 635 miliónov EUR v uvedenom poradí v súlade s návrhom Komisie. Uvedený súčet schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 767 miliónov EUR na prevádzkové fondy pre organizácie výrobcov v sektore ovocia a zeleniny a 31 668 miliónov EUR na režim jednotnej platby. V prílohe 1, ktorá obsahuje predbežné plnenie rozpočtu v roku 2013 za obdobie do 31. marca 2013, sú schválené rozpočtové prostriedky na tieto dva režimy zahrnuté na úrovni článku do rozpočtových prostriedkov určených pre odvetvie ovocia a zeleniny vo výške 611 miliónov EUR a neviazanú priamu pomoc vo výške 38 076 miliónov EUR bez toho, aby sa zohľadnili už spomenuté pripísané príjmy. Pri zahrnutí pripísaných príjmov do týchto sektorov celkové plánované rozpočtové prostriedky na rok 2013 dosiahli 1 111 miliónov EUR pre sektor ovocia a zeleniny a 39 109 miliónov EUR na oddelenú priamu pomoc. 3. Pripomienky k predbežnému plneniu rozpočtu EPZF na rok 2013 Predbežná úroveň plnenia rozpočtu za obdobie od 16. októbra 2012 do 31. marca 2013 je znázornená v prílohe 1. Porovnáva sa s profilom výdavkov na základe ukazovateľa, ktorý bol určený na základe ustanovení článku 20 nariadenia Rady (ES) č. 1290/2005. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2013. 3.1. Trhové opatrenia Čerpanie rozpočtových prostriedkov na intervencie na poľnohospodárskych trhoch bolo o 95,4 milióna EUR vyššie oproti schváleným rozpočtovým prostriedkom stanoveným na základe ukazovateľa k 31. marcu 2013. Tento rozdiel je čistý účinok modelov čerpania najmä v odvetví ovocia a zeleniny a na potravinové programy. 3.1.1. Potravinové programy (−45,6 milióna EUR) Pomalšie čerpanie rozpočtových prostriedkov na režim rozdeľovania potravín najodkázanejším osobám než na predpokladanej úrovni ukazovateľa súvisí s prevládajúcou neistotou, pokiaľ ide o budúcnosť režimu, a tak sa plnenie režimu v roku 2013 odkladá vo väčšine členských štátov na neskoršie mesiace roka. Keďže rok 2013 je posledným rokom tohto režimu, je zrejmé, že existuje tlak na úrovni ČŠ na plnenie rozpočtu v roku 2013 v plnom rozsahu. Komisia preto považuje tento rozdiel za dočasný. 3.1.2. Ovocie a zelenina (+172,8 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň plnenia spôsobili predovšetkým výdavky na prevádzkové fondy pre režim organizácie výrobcov, ktorý je financovaný tak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2013 (Poznámka: podrobnosti sú uvedené v bode 2). Táto úroveň plnenia je výsledkom uplatňovania ukazovateľa na obdobie do 31. marca 2013 na schválené rozpočtové prostriedky, ktoré nezahŕňajú príjmy pripísané tomuto sektoru. Komisia sa v tejto chvíli domnieva, že celkové rozpočtové prostriedky dostupné pre toto odvetvie budú dostatočné na úhradu výdavkov, ktoré podľa očakávania vzniknú členským štátom v roku 2013. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ k 31. marcu 2013 uplatnil na všetky rozpočtové prostriedky, ktoré majú byť podľa očakávania k dispozícii na financovanie tohto odvetvia. Ako sa uvádza v bode 2, celkové predpokladané finančné prostriedky, ktoré majú byť k dispozícii pre tento sektor, pozostávajú zo schválených rozpočtových prostriedkov vo výške 611 miliónov EUR a príjmov pripísaných tomuto sektoru, ktoré sa odhadujú na 500 miliónov EUR. Pokiaľ by sa bol ukazovateľ uplatnil na celkové financovanie vo výške 1 111 miliónov EUR, ktoré mali byť dostupné na financovanie tohto odvetvia, potom by bolo nastalo prečerpanie vo výške 16,9 milióna EUR. Možno to vysvetliť stále väčším využívaním rozpočtových prostriedkov, ktoré sú k dispozícii na pomoc na predbežné uznanie pre skupiny výrobcov. Komisia naďalej pozorne sleduje vývoj čerpania v rámci tohto článku. 3.2. Priama pomoc Čerpanie rozpočtových prostriedkov na priamu pomoc v porovnaní s úrovňou ukazovateľa k 31. marcu 2013 bolo vyššie o 1 326,2 milióna EUR. 3.2.1. Neviazaná priama pomoc (+1 221,2 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, režim jednotnej platby (RJP) vykazuje prečerpanie rozpočtu, ktoré je výsledkom uplatňovania ukazovateľa na schválené rozpočtové prostriedky, ktoré nezahŕňajú príjmy pripísané tomuto odvetviu, za obdobie do 31. marca 2013. Plnenie RJP k 31. marcu 2013 stále prebieha v o niečo rýchlejšom rytme: 97,5 % v porovnaní s 97,0 % v roku 2012. Na druhej strane bolo čerpanie z dostupných rozpočtových prostriedkov na režim jednotnej platby na plochu a iné režimy v tomto odvetví pomalšie, ako sa očakávalo podľa úrovne ukazovateľa. Členské štáty však doteraz v RJPP zaplatili približne 92,6 % odhadovaných potrieb podľa rozpočtu v porovnaní s 94,9 % v tom istom období v roku 2012 za nároky z roka 2011[3]. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ z 31. marca 2013 uplatnil na všetky rozpočtové prostriedky, ktoré majú byť podľa očakávania k dispozícii na financovanie oddelenej priamej pomoci. Ako sa uvádza v bode 2, celkové predpokladané finančné prostriedky, ktoré majú byť k dispozícii na oddelenú priamu pomoc, pozostávajú zo schválených rozpočtových prostriedkov vo výške 38 076 miliónov EUR a príjmov pripísaných na oddelenú priamu pomoc, ktoré sa odhadujú na 1 033 miliónov EUR. Pokiaľ by sa ukazovateľ uplatnil na celkové financovanie vo výške 39 109 miliónov EUR, ktoré by malo byť podľa predpokladu dostupné pre neviazanú priamu pomoc, nadmerné čerpanie by dosiahlo úroveň 234,4 milióna EUR. Tento rozdiel vyplýva zo skutočnosti, že ukazovateľ pre RJP je založený na priemernom rytme platieb z rokov 2010 − 2012, pričom predstavuje 96,9 %, v porovnaní so skutočným plnením rozpočtu do 31. marca 2013 97,5 %. V porovnaní so situáciou k 28. februáru 2013, rytmus platieb RJP sa spomalil a rozdiel medzi skutočným plnením a úrovňou ukazovateľa významne znížil. Vzhľadom na túto skutočnosť Komisia teraz predpokladá, že sa toto nadmerné čerpanie oddelenej priamej pomoci môže považovať za dočasné a že dostupné rozpočtové prostriedky a pripísané príjmy sú dostatočné na pokrytie skutočného plnenia tohto článku. 3.2.2. Ďalšia priama pomoc (+105,6 milióna EUR) Rýchlejšie čerpanie schválených rozpočtových prostriedkov na ostatnú priamu pomoc predstavuje čistý účinok zavedenia rýchlejšieho rytmu platieb v porovnaní s úrovňou ukazovateľa k 31. marcu 2013 v prípade niektorých režimov, najmä prémie za dojčiace kravy. Na druhej strane plnenie režimu osobitnej viazanej podpory podľa článku 68 je mierne pomalšie, ako sa očakávalo podľa úrovne ukazovateľa. Komisia v tejto chvíli pozorne sleduje plnenie rozpočtu aj v rámci ďalšej priamej pomoci. 3.3. Audit poľnohospodárskych výdavkov 3.3.1. Schválenie účtov z predchádzajúcich rokov (+66,0 milióna EUR) Členské štáty do 31. marca 2013 nenahlásili žiadne opravy schválených účtov, keďže Komisia neprijala žiadne rozhodnutie o schválení účtov. Súčasná úroveň plnenia vyplýva z úrovne zodpovedajúceho ukazovateľa k 31. marcu 2013. Treba zdôrazniť, že Komisia vo svojom opravnom liste na rok 2013 navrhla opravy vo výške −56 miliónov EUR na základe priemerného čerpania z predchádzajúcich rokov, keďže sa takéto opravy nedajú predvídať. V novom návrhu rozpočtu vypracovanom v novembri, po neúspechu prvého zmierovacieho konania, sa táto suma zvýšila na −100 miliónov EUR. Nakoniec po zmierovacom konaní z 5. decembra 2012 rozpočtový orgán schválil rozpočet na rok 2013, v ktorom sa táto suma sa nakoniec stanovila vo výške −200 miliónov EUR. Komisia sa v tejto chvíli domnieva, že očakávané opravy z jej rozhodnutí o schválení účtov a z nedodržania lehôt členskými štátmi na vyplatenie pomoci nebudú stačiť na uhradenie celej zvýšenej sumy −200 miliónov EUR. Komisia by musela prípadne pokryť výsledný schodok negatívnych rozpočtových prostriedkov prostredníctvom prenosu pozitívnych rozpočtových prostriedkov z iných položiek, aby bolo možné uzatvoriť túto rozpočtovú položku v roku 2013. 3.4. Oblasť politiky 11 a 17 3.4.1. Trhy rybného hospodárstva (−21,6 mil. EUR) Úrovne ukazovateľa pre tieto rozpočtové položky sa stanovila na základe pôvodného plánovania záväzkov pre tento sektor, ktorých prijatie sa očakávalo v marci 2013. Vzhľadom na menšie problémy načasovania niektoré záväzky boli ukončené až v apríli 2013, a tak tento rozdiel je jasne dočasný. 4. Čerpanie príjmov pripísaných EPZF Z tabuľky v prílohe 1 vyplýva, že pripísané príjmy vo výške 272 miliónov EUR boli vybrané k 31. marcu 2013. Konkrétne: – príjmy z opráv na základe rozhodnutí o overení súladu predstavovali 107,9 milióna EUR, pričom sa do konca rozpočtového roka očakávajú ďalšie sumy, – príjmy z nezrovnalostí vo výške približne 84,6 milióna EUR, pričom sa do konca rozpočtového roka takisto očakávajú ďalšie sumy a – do tejto chvíle bola vybraná väčšina príjmov z odvodov za mlieko, ktoré predstavujú približne 79,5 milióna EUR, V konečnom dôsledku výška pripísaných príjmov, ktorá sa nakoniec preniesla z roka 2012 do roka 2013, predstavovala 1 245,6 milióna EUR vrátane zostatku vo výške približne 755 miliónov EUR v dočasnom Fonde na reštrukturalizáciu v odvetví cukru po vyplatení všetkých splatných platieb v rámci fondu. Táto suma je podstatne vyššia ako pôvodne odhadnutá suma vo výške 905 miliónov EUR. Preto výška pripísaných príjmov dostupných na financovanie výdavkov EPZF k 31. marcu 2013 predstavuje 1 517,6 milióna EUR. Momentálne Komisia odhaduje, že z pripísaných príjmov sa má ešte stále získať suma 356 miliónov EUR (odhadované pripísané príjmy, ktoré sa majú vytvoriť z rozpočtu v roku 2013 v hodnote 628 miliónov EUR, z čoho sa už vybralo 272 miliónov EUR). 5. Závery Z doterajšieho čerpania rozpočtových prostriedkov EPZF na rok 2013 za obdobie do 31. marca 2013 vyplýva, že mesačné náhrady prostriedkov členským štátom prekročilo profil výdavkov pre čerpanie rozpočtu založený na ukazovateli približne o 1 439,2 milióna EUR. Súviselo to najmä so všeobecným povolením, ktoré Komisia udelila na vyplatenie záloh na priamu pomoc od 16. októbra 2012, čo viedlo k rýchlejšiemu tempu vyplácania tejto pomoci. Očakáva sa, že toto tempo sa spomalí, keďže sa blíži konečný termín platby tejto pomoci – 30. jún 2013. K dispozícii sú už pripísané príjmy vo výške 1 517,6 milióna EUR a očakáva sa, že v roku 2013 sa ešte vyberie 356 miliónov EUR. Komisia v tomto momente očakáva, že pripísané príjmy, ktoré sú dostupné, ako aj tie, ktoré budú dostupné počas tohto roka, postačia na financovanie prevádzkových prostriedkov organizácií výrobcov a režimu jednotnej platby, ako sa pôvodne očakávalo pri zostavovaní rozpočtu na rok 2013. [1] Ú. v. EÚ L 209, 11.8.2005, s. 1. [2] V článku 14 nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie, sa stanovuje, že interné pripísané príjmy sa prenášajú iba na jeden rok. Preto sa v záujme riadneho rozpočtového hospodárenia tieto pripísané príjmy spravidla využívajú skôr ako schválené rozpočtové prostriedky z príslušného rozpočtového článku. [3] Úroveň plnenia pre neviazanú priamu pomoc sa počíta ako percentuálny podiel plánovaných potrieb vrátane sumy pripísaných príjmov pri SPS.